Komisijos sprendimas
1993 m. balandžio 15 d.
nustatantis liekanų aptikimo etaloninius metodus ir nacionalinių etaloninių laboratorijų sąrašą
(93/257/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1964 m. birželio 26 d. Tarybos direktyvą dėl sveikatos problemų, turinčių įtakos Bendrijos prekybai šviežia mėsa [1], su paskutiniais pakeitimais, padarytais Direktyva 92/5/EEB [2], ypač į jos 8 straipsnio 1 dalį,
atsižvelgdama į 1985 m. rugpjūčio 5 d. Tarybos direktyvą 85/397/EEB dėl sveikatos ir gyvūnų sveikatos problemų, turinčių įtakos Bendrijos vidaus prekybai termiškai apdorotu pienu [3], su paskutiniais pakeitimais, padarytais Direktyva 89/662/EEB [4], ypač į jo 11 straipsnio 4 dalies trečią pastraipą,
kadangi Komisijos sprendimas 93/256/EEB [5] nustato metodus, kuriuos reikia taikyti aptinkant medžiagų, turinčių hormoninį poveikį ar poveikį skydliaukei, liekanas; kadangi minėtas sprendimas apibrėžia procedūras, kurių reikia laikytis, ir kriterijus, kuriuos reikia taikyti, atliekant analizes; kadangi nuostata dėl etaloninių metodų turėtų remtis patvirtinimo metodams nustatytais kriterijais;
kadangi Komisijos sprendimas 90/515/EEB [6] nustato etaloninius metodus sunkiųjų metalų ir arseno liekanoms nustatyti; kadangi reikėtų numatyti etaloninius metodus ne tik sunkiųjų metalų ir arseno, bet ir kitų liekanų aptikimo metodus;
kadangi Direktyvos 64/433/EEB 8 straipsnio 1 dalis numato kiekvienoje valstybėje narėje paskirti bent vieną etaloninę laboratoriją liekanų tyrimams atlikti;
kadangi pagal 1986 m. rugsėjo 16 d. Tarybos direktyvos 86/469/EEB dėl gyvūnų ir šviežios mėsos tyrimo liekanoms nustatyti [7] su pakeitimais, padarytais Sprendimu 89/187/EEB [8], 8 straipsnio 1 dalies b punktą nacionalinės etaloninės laboratorijos turi būti atsakingos už kiekvienos medžiagos liekanų ar liekanų grupės analizės standartų ir metodų, įskaitant reguliarius patvirtintų laboratorijų atliekamus padalytų bandinių palyginamuosius bandymus ir nustatytų ribų laikymąsi, koordinavimą;
kadangi atsižvelgiant į mokslo ir technikos žinių pažangą ir dėl aiškumo, būtina panaikinti Komisijos sprendimą 89/610/EEB [9];
kadangi šiame sprendime numatytos priemonės atitinka nuolatinio Veterinarijos komiteto nuomonę,
PRIĖMĖ ŠĮ SPRENDIMĄ:
1 straipsnis
Siekiant patvirtinti, kad yra aptiktų Direktyvos 86/469/EEB I priede išvardytų liekanų, išskyrus tokius elementus kaip sunkieji metalai ir arsenas, taikomos šios analitinės etaloninės procedūros:
- imunobandymas,
- plonasluoksnė chromatografija,
- skystoji chromatografija,
- dujinė chromatografija,
- masės spektrometrija,
- spektrometrija,
arba bet kuri kita procedūra, kuri atitinka kriterijus, kurie yra panašūs į 3 straipsnyje išvardytus kriterijus.
2 straipsnis
Pasirenkama analitinė etaloninė procedūra turi būti paremta:
a) pageidautina, molekuline spektrometrija, teikiančia tiesioginę informaciją apie tiriamosios medžiagos molekulinę struktūrą; arba
b) atskirų procedūrų deriniu, teikiančiu netiesioginę informaciją apie tiriamosios medžiagos molekulinę struktūrą;
ir turi turėti atitinkamas aptikimo ir nustatymo ribas.
3 straipsnis
Analitinėms etaloninėms procedūroms taikomi patvirtinamieji metodai, išvardyti Sprendimo 93/256/EEB priedo 1.2.3-1.2.6, 2.1-2.2.5.3, ir 2.4-2.5 punktuose.
4 straipsnis
Valstybių narių etaloninės laboratorijos, atsakingos už etaloninių analizių atlikimą, išvardytos priede.
5 straipsnis
Šis sprendimas turi būti persvarstytas iki 1996 m. sausio 1 d., kad būtų atsižvelgta į mokslo ir technikos žinių pasiekimus.
6 straipsnis
Sprendimas 89/610/EEB panaikinamas.
7 straipsnis
Šis sprendimas skirtas valstybėms narėms.
Priimta Briuselyje, 1993 m. balandžio 15 d.